ธปท.ไม่ห่วงขึ้นเงินเดือนขรก.กระทบเงินเฟ้อ
ธปท.ไม่ห่วงขึ้นเงินเดือนขรก.กระทบเงินเฟ้อ มั่นใจปีนี้โตได้ 4.3-5.8%
24 มิ.ย. 2553

ธปท.ไม่ห่วงขึ้นเงินเดือนขรก.กระทบเงินเฟ้อ มั่นใจปีนี้โตได้ 4.3-5.8%
ธปท.ชี้ขึ้นเงินเดือนข้าราชการกระทบเงินเฟ้อไม่มาก  ยังมั่นใจเศรษฐกิจปีนี้โตได้ตามเป้าหมาย 4.3-5.8% ย้ำทิศทางดอกเบี้ยเอเชียและไทยจำเป็นต้องปรับขึ้นต่างจากสหรัฐฯและยุโรป
นางธาริษา วัฒนเกส ผู้ว่าการธนาคารแห่งประเทศไทย(ธปท.) เปิดเผยว่า การจะปรับขึ้นเงินเดือนข้าราชการ 5%ในปี 54 ไม่น่าส่งผลกระทบต่อเงินเฟ้อมากนัก เพราะเม็ดเงินงบประมาณที่จะนำมาใช้ในส่วนนี้มีวงเงินประมาณ 3 หมื่นล้านบาท ถือว่าไม่มาก เพราะคิดเป็นเพียง 0.3% ของอัตราการเจริญเติบโตทางเศรษฐกิจ(จีดีพี) และเป็นเงินงบประมาณที่เตรียมไว้ใช้จ่ายแต่แรกอยู่แล้ว ไม่ใช่การใช้งบประมาณเพิ่มเติม
“แต่การปรับขึ้นเงินเดือนจะมีผลต่อราคาสินค้ามากแค่ไหน ยังต้องติดตามดูต่อไป ว่าจะไปเกี่ยวข้องกับคนมากน้อยระดับไหน แต่เบื้องต้นดูแล้วเงินไม่เยอะ น่าจะมีผลไม่มาก ไม่น่าจะต้องปรับกรอบเงินเฟ้อขึ้นจากเป้าหมาย 0.5-3 เรายังเชื่อว่าจีดีพีน่าจะโตได้ระดับ 4.3-5.8% ตามที่คาดไว้เดิม”นางธาริษากล่าว
นางธาริษา เปิดเผยว่า การตัดสินใจคงอัตราดอกเบี้ยของธนาคารกลางสหรัฐฯ(เฟด)ไว้ที่ 0-0.25% ไม่น่าจะมีผลต่อการกำหนดทิศทางดอกเบี้ยหรือการดำเนินนโยบายการเงินของไทย รวมทั้งภูมิภาคเอเชีย เนื่องจากสถานการณ์เศรษฐกิจต่างกันความจำเป็นในการใช้นโยบายดอกเบี้ยต่ำนโยบายการคลังของไทยและภูมิภาคเอเชียมีน้อยลงต่างจากสหรัฐฯและยุโรปที่ต้องพึ่งมาตรการกระตุ้นเศรษฐกิจอยู่ 
ด้านนายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธปท. เปิดเผยว่า เงินงบประมาณที่นำมาใช้ขึ้นเงินเดือนไม่ใช่เม็ดเงินใหม่ ไม่ใช่การอัดฉีดงบประมาณเพิ่ม จึงไม่คิดว่าจะเป็นแรงกดันเงินเฟ้อมากนัก แต่คงมีผลด้านจิตวิทยาบ้าง บวกกับอุปสงค์หรือความต้องการซื้อสินค้าในประเทศไทยก็ไม่ได้เพิ่มขึ้นมาก ฉะนั้นแรงกดดันเงินเฟ้อจึงไม่มากนัก แต่แรงกดดันเงินเฟ้อจากเศรษฐกิจโลกและราคาน้ำมันที่สูงขึ้นน่าจะมีผลต่อเงินเฟ้อมากว่า